Pécsi Tudományegyetem

Egészségtudományi Kar

Sürgősségi Ellátási és Egészségpedagógiai Intézet

Ápolás és betegellátás alapszak

Mentőtiszt szakirány

Levelező munkarend

Nárai Kristóf

Eutanázia

 Az eutanázia mai értelemben a beteg halálának gyorsítása, a beteg által feleslegesnek tartott orvosi beavatkozások mellőzése. Gyógyíthatatlan és fájdalmas betegség esetén alkalmazzák bizonyos országokban, ahol legális. A fájdalom, biztosan halálos betegség végstádiumú szakasza nagy terhet ró elsősorban magára a betegre, a hozzátartozókra, az egészségügyi szolgáltatókra, az államra, a társadalomra. Az eutanázia felvetése, hogy az embernek nem csak az élethez, hanem a méltó, szenvedés- és fájdalommentes halálhoz is joga van.

 A legtöbb jogrendszerben nincs erre vonatkozó intézkedés, jogszabály, így elvégzését vagy öngyilkosságnak, vagy ha más viszi végre, akkor gyilkosságnak minősül. A hagyományos keresztény vallás elutasítja, mert szembemegy a tízparancsolat ötödik parancsával, miszerint „Ne ölj!”.

 Az eutanáziának több fajtája van, attól függően, hogy cselekvéssel vagy mulasztással, közvetlen vagy közvetett,illetve szándékosan vagy nem szándékosan valósul meg.

* Aktív, közvetlen, szándékolt eutanázia: egy személy közvetlen beavatkozással meggyorsítja vagy előidézi egy másik személy halálát, annak tényleges vagy gondviselőjének a kívánságára.
* Aktív, közvetlen, nem szándékolt eutanázia: ez is aktív, közvetlen beavatkozás, de a célja a gyógyítás vagy fájdalomcsillapítás, és nem a halál, de számításban véve ezt a lehetőséget. Például elviselhetetlen fájdalom esetén intenzívebb fájdalomcsillapítás, melynek eredményeképpen megszűnik vagy elmúlik a fájdalom, de a halál esetleg hamarabb bekövetkezik, mint beavatkozás nélkül.
* Aktív, közvetett, szándékolt eutanázia: öngyilkosságban való közvetett közreműködés, az öngyilkosság segítése.
* Passzív eutanázia: életfenntartó vagy életfunkciókat helyreállító eljárások elmulasztása, illetve abbahagyása.

Passzív eutanázia Magyarországon:

* A cselekvőképes beteget megilleti az ellátás visszautasításának joga, amennyiben az mások életét és testi épségét nem veszélyezteti.
* A betegség természetes lefolyását lehetővé téve az életfenntartó vagy életmentő beavatkozás visszautasítására csak abban az esetben van lehetőség, ha a beteg olyan súlyos betegségben szenved, amely az orvostudomány mindenkori állása szerint rövid időn belül – megfelelő egészségügyi ellátás mellett is – halálhoz vezet és gyógyíthatatlan.
* Az életmentő, életfenntartó beavatkozás visszautasítása csak akkor érvényes, ha egy háromtagú orvosi bizottság a beteget megvizsgálja és egybehangzóan, írásban nyilatkozik arról, hogy a beteg döntését annak következményei tudatában hozta meg, illetve, hogy a súlyos, halálhoz vezető betegség fennáll, továbbá a beteg az orvosi bizottság nyilatkozatát követő 3. napon – két tanú előtt – ismételten kinyilvánítja a visszautasításra irányuló szándékát. Amennyiben a beteg nem járul hozzá az orvosi bizottság vizsgálatához, a kezelés visszautasítására vonatkozó nyilatkozata nem vehető figyelembe*.*
* A cselekvőképtelen és korlátozottan cselekvőképes beteg esetén az életfenntartó vagy életmentő beavatkozás visszautasítására csak abban az esetben van lehetőség, ha a beteg olyan súlyos betegségben szenved, amely az orvostudomány mindenkori állása szerint rövid időn belül – megfelelő egészségügyi ellátás mellett is – halálhoz vezet és gyógyíthatatlan és az egészségügyi szolgáltató keresetet indít a beleegyezés bíróság általi pótlása iránt. A kezelőorvos a bíróság jogerős határozatának meghozataláig köteles a beteg egészségi állapota által indokolt ellátások megtételére. Közvetlen életveszély esetén a szükséges beavatkozások elvégzéséhez bírósági nyilatkozatpótlásra nincs szükség.
* A beteget az ellátás visszautasítása során nem szabad semmilyen eszközzel döntésének megváltoztatására kényszeríteni. A beteg az életmentő, életfenntartó beavatkozás visszautasítása esetén is jogosult szenvedéseinek enyhítésére, fájdalmainak csökkentésére irányuló ellátásra.

Hollandiában, Belgiumban az aktív eutanázia legális, míg Németországban és Svájcban legális az öngyilkosság segítése. A legtöbb Európai országban, így hazánkban is legális a passzív eutanázia. Lengyelországban az eutanázia bármely formáját elutasítják.